als_Latn dik_Latn sag_Latn
Pamje të tilla nëpër rrugët e qytetit të Durrësit dhe zonës së Plazhit pritet të jenë të shpeshta në muajt në vijim, jo vetëm për shkak të vjeshtës dhe dimrit me reshje, por edhe sepse bordi i kullimit në Durrës nuk ka fonde të mjaftueshme për të pastruar të gjithë kanalet për kullimin e ujërave. Për mungesë fondesh, aktualisht është duke u pastruar vetëm kanali i ujërave të larta, aksi prej 3 kilometrash, nga Shkozeti në drejtim të Porto Romanos. Por problem më i madh për specialistët e kësaj ndërmarrje janë ndërtimet pa leje në afërsi të kanalit ku po ndërhyhet. Drejtori i ndërmarrjes së bordit të kullimit thotë se ka denoncuar tek institucionet përgjegjëse ndërtimet që dëmtojnë kolektorët, por prej tyre ska pasur asnjë reagim. Sipas tij, zonat më problematike të ndërtimeve pa leje në afërsi të kanaleve kulluese dhe mbi to janë në Plazh, Shkozet dhe Spitallë. Shkresat e vazhdueshme të drejtuesve të bordit të kullimit kanë mbetur thjeshtë letra në arkivat e Inspektoriatit Vendor të Bashkisë dhe Inspektoratit Urbanistik Kombëtar në Durrës, pasi ndërhyrja për shembjen e ndërtimeve pa leje është kthyer në mjaft raste në një lojë kungulleshkash mes institucionesh
als_Latn